ส่วนที่ 1 ข้อมูลสรุป (Executive Summary)

ประวัติความเป็นมาบริษัท แกรนด์ แอสเสท ดีเวลลอปเม้นท์ จำกัด (มหาชน) (GRAND)

บริษัท แกรนด์ แอสเสท ดีเวลลอปเม้นท์ จำกัด (มหาชน) (“บริษัท”) ตั้งอยู่เลขที่ 259
ถนนสุขุมวิท แขวงคลองเตยเหนือ เขตวัฒนา กรุงเทพมหานคร 10110 จัดตั้งขึ้นเมื่อวันที่ 21
เมษายน 2531 ภายใต้ชื่อ “บริษัท สุขุมวิท เซ็นเตอร์ จำกัด” โดยนายพงษ์พันธ์ สัมภวคุปต์
เพื่อประกอบธุรกิจโรงแรม ต่อมาได้เปลี่ยนชื่อบริษัทเป็น บริษัท พี.เอส. ดีเวลลอปเม้นท์ กรุ๊ป ออฟ
คอมปานีส์ จำกัด และในเดือนสิงหาคม 2536 บริษัทได้เปิดดำเนินกิจการโรงแรมภายใต้ชื่อ
“โรงแรม แกรนด์ แปซิฟิค” ต่อมาในเดือนกันยายน ปี 2536 กลุ่มนายพงษ์พันธ์ สัมภวคุปต์
ได้ขายหุ้นคิดเป็นร้อยละ 49 ของทุนชำระแล้ว ให้แก่กลุ่ม บริษัท ไลซัน ดีเวลลอปเม้นท์ จำกัด
ประเทศฮ่องกง โดยบริษัทได้แต่งตั้ง บริษัท เดลต้า โฮเต็ล แอนด์ รีสอร์ท จำกัด (Delta
Hotels & Resorts) ประเทศแคนาดา เป็นผู้บริหารโรงแรม และเปลี่ยนชื่อโรงแรม เป็น
“โรงแรม เดลต้า แกรนด์ แปซิฟิค” นับแต่ปี 2536 ถึง ปี 2544

ในปี 2545 นายพงษ์พันธ์ฯได้แนะนำและดำเนินการให้กลุ่มครอบครัวนฤหล้าเข้าซื้อหุ้นของ “บริษัท”
จากกลุ่มผู้ถือหุ้นชาวฮ่องกง และต่อมาบริษัทได้ทำสัญญาแต่งตั้งบริษัท เวสทิน เอเชีย แมนเนจเม้นท์
จำกัด (Westin Asia Management Co.) เป็นผู้บริหารโรงแรม ภายใต้ชื่อ “เวสทิน”
และได้เปลี่ยนชื่อโรงแรม เป็น “เดอะ เวสทิน แกรนด์ สุขุมวิท” (The Westin Grande
Sukhumvit) ต่อมาในวันที่ 27 มกราคม 2546 บริษัทได้จดทะเบียนเปลี่ยนชื่อบริษัทเป็น “บริษัท
แกรนด์ แอสเสท ดีเวลลอปเม้นท์ จำกัด” และวันที่ 7 กรกฎาคม 2546
บริษัทได้จดทะเบียนแปลงสภาพเป็นบริษัทมหาชนกับกระทรวงพาณิชย์
และได้รับอนุญาตจากตลาดหลักทรัพย์แห่งประเทศไทยให้รับหุ้นสามัญของบริษัทฯเป็นหลักทรัพย์จดทะเบียนและเริ่มทำการซื้อขายหุ้นในตลาดหลักทรัพย์ได้ตั้งแต่วันที่
10 กุมภาพันธ์ 2547 เป็นต้นไป ใช้ชื่อย่อในการซื้อขายหลักทรัพย์ว่า “GRAND”
โดยซื้อขายในหมวดโรงแรมและบริการท่องเที่ยว ภายใต้กลุ่มบริการ มีทุนจดทะเบียนทั้งสิ้น 600.80
ล้านบาท คิดเป็นจำนวนหุ้น 600.80 ล้านหุ้น มูลค่าที่ตราไว้หุ้นละ 1 บาท
โดยได้มีการเสนอขายหุ้นเพิ่มทุนให้แก่ประชาชนทั่วไป (IPO) เมื่อวันที่ 22-26 มกราคม 2547
จำนวน 150 ล้านหุ้น ในราคาหุ้นละ 4.85 บาท เริ่มการซื้อขายวันแรกเมื่อวันที่ 10 กุมภาพันธ์
2547 มีบริษัทหลักทรัพย์ ซีมิโก้ จำกัด (มหาชน) เป็นที่ปรึกษาทางการเงิน

โครงการของบริษัทในปี 2546

1. โรงแรมเดอะเวสทิน แกรนด์ สุขุมวิท

  บริษัทฯ ได้แต่งตั้งกลุ่มสตาร์วู้ด ซึ่งเป็น Chainโรงแรมระดับ 5
  ดาวอันดับหนึ่งของโลกมาเป็นผู้บริหารโรงแรมให้บริษัทฯ ภายใต้เครื่องหมาย “Westin”
  พร้อมดำเนินงานก่อสร้างปรับปรุงและตกแต่งภายในห้องพัก ห้องแกรนด์บอลรูม ห้องจัดเลี้ยง
  และอื่นๆ ใหม่ทั้งหมดตลอดปี 2546 เพื่อยกระดับ 5 ดาว และเปลี่ยนแปลงชื่อโรงแรมเป็น
  “เดอะเวสทิน แกรนด์ สุขุมวิท” โรงแรมในเครือ Stawood Hotels & Resorts นี้ มีถึง
  740 แห่ง ใน 80 ประเทศทั่วโลก ประกอบด้วย 5 เครือข่าย ได้แก่ The Westin Hotels &
  Resorts, Sheraton Hotels & Resorts, W Hotels, St. Regis, และ Four
  Point โรงแรมเดอะเวสทิน แกรนด์ สุขุมวิท มีห้องพักทั้งสิ้น 365 ห้อง
  พร้อมสรรพสิ่งอำนวยความสะดวกและบริการด้านต่างๆ ที่เกี่ยวเนื่องกับบริการโรงแรมครบวงจร
  อาทิ ห้องจัดเลี้ยง ห้องประชุม ห้องสัมมนา ห้องจัดแสดงนิทรรศการ ห้องอาหาร
  ห้องออกกำลังกาย เป็นต้น มีกลุ่มเป้าหมายหลักเป็นนักธุรกิจนานาชาติระดับ B+ ขึ้นไป
  นอกจากรายได้หลักของบริษัทฯจะมาจากกิจการโรงแรม เดอะเวสทิน แกรนด์ สุขุมวิท แล้ว
  บริษัทฯ ยังมีรายได้จากการให้เช่าพื้นที่ห้างสรรพสินค้าโรบินสัน จำนวน 4 ชั้น
  คิดเป็นพื้นที่เช่ารวม 13,167 ตารางเมตร สร้างรายได้ประมาณ 15.1 ล้านบาทต่อปี

2. โรงแรมคราวน์ พลาซ่า สุขุมวิท

  โครงการหรูระดับ 4½ ดาว ใน Chain โรงแรมของ Inter Continental
  ซึ่งมีเครือข่ายของโรงแรมระดับ 4 ถึง 5 ดาว ที่ใหญ่ที่สุดของโลกกว่า 3,270 โรงแรม ใน
  100 ประเทศทั่วโลก ประกอบด้วย 5 เครือข่าย อันได้แก่ Crowne Plaza, Inter
  Continental, Holiday Inn, The Express และ Stay Bridge Suites Holiday
  Inn โรงแรมคราวน์ พลาซ่า สุขุมวิท ตั้งอยู่บนถนนสุขุมวิท ปากซอย 27
  ซึ่งรายล้อมด้วยแหล่งธุรกิจและศูนย์รวมนักท่องเที่ยว โดดเด่นและมีเอกลักษณ์ด้วยห้องพักหรู 343
  ห้อง ห้องบอลรูม ห้องจัดเลี้ยงสัมมนา และ Health & Spa ที่สมบูรณ์แบบ
  ซึ่งกำลังอยู่ในระหว่างการก่อสร้างมีกำหนดจะแล้วเสร็จประมาณต้นปี 2549
  มีกลุ่มเป้าหมายหลักเป็นนักธุรกิจและนักท่องเที่ยวนานาชาติระดับ B ขึ้นไป

3. โรงแรมเชอราตัน บลู ลากูน หัวหิน

  โรงแรมระดับ 5 ดาว ใน Chain ของ Stawood Hotels & Resorts
  เป็นโรงแรมหรูริมทะเลโดดเด่นด้วยชายหาดกว้างยาวและสวยงามที่สุดของหัวหิน พร้อมห้องพัก
  250 ห้อง ห้องจัดเลี้ยง ห้องสัมมนา และ Health & Spa
  ขณะนี้อยู่ในระหว่างการก่อสร้างและมีกำหนดเปิดให้บริการปลายปี 2548 โรงแรมเชอราตัน บลู
  ลากูน หัวหิน ตั้งอยู่บนถนนเพชรเกษม ก่อนถึงสนามกอล์ฟ ปาล์มฮิลส์
  และมหาวิทยาลัยนานาชาติแสตมฟอร์ด 2 กม. และอยู่ห่างจากสนามบินนานาชาติหัวหินเพียง 3
  กม.

4. โครงการพัฒนาอสังหาริมทรัพย์ หัวหิน บลู ลากูน รีสอร์ท

  ประกอบด้วย บลู ลากูน คอนโดมิเนียม แบบ 2 ห้องนอน เพื่อขายจำนวน 108 ยูนิต
  และบ้านบนเกาะ แบบ 3 ห้องนอน เพื่อขายจำนวน 37 หลัง ปัจจุบันมียอดขายแล้ว 70% ใน 5
  เดือนหลังเริ่มการขาย ซึ่งเกินเป้าหมายที่คาดไว้ หัวหิน บลู ลากูน รีสอร์ท
  ร่มรื่นสวยงามและโดดเด่นด้วย Swimming Lagoon สระว่ายน้ำที่เป็นเสมือนทะเลสาบ
  ทอดยาวรายล้อมผ่านคอนโดมิเนียมและบ้านบนเกาะทุกหลัง
  ทำให้ผู้อยู่อาศัยในโครงการสามารถสัมผัสกับบรรยากาศสายน้ำ และความร่มรื่นได้ไม่สิ้นสุด
  ขณะนี้อยู่ในระหว่างการก่อสร้าง กำหนดจะแล้วเสร็จให้เข้าอยู่ได้กลางปี 2548